Eiki Nestor: Paar märkust. Olen samuti nõus kriitikaga kampaania pikkuse kohta, mida reklaamipiirang mõjutas. Võib-olla võiks ka ennast natuke kritiseerida. Näiteks üks asi, kus meil viltu läks. Me millegipärast arvasime, et ühe loosungiga ei püsi pikk kampaania värske, peab olema mitu sõnumit. Panime need mingisse loogilisse järjekorda, selle JOKK-poliitika ja seejärel inimeste Eestisse tagasitoomise. Pärast nägime, et teine loosung ei hakanudki elama. Kampaania pikaajalisuse kohta julgen öelda, et minu meelest kuuest praegu Riigikogus esindatud erakonnast tegelevad viis täiesti selgelt juba 2011. aasta valimistega. Kuuenda suhtes ma kindel pole, aga viis tegeleb kindlasti. Rohelistest pole ma aru saanud. Võib-olla on seegi mingi märk, et nad on praegu mõistlikult vait, ei ütle midagi. Kuigi see, mis nende meelest on mõistlik, võib anda ka teise tulemuse. Võib-olla nad ei tea, et valimised tulevad. Ülejäänud viis tegelevad nende küsimustega.